b'\n_START_ARTICLE_\nVedran Bo\xc5\xbei\xc4\x87\n_START_SECTION_\nKariera\n_START_PARAGRAPH_\nRodil se je 21. maja 1947 v Zadru. Prve glasbene korake je s klavirjem napravil v glasbeni \xc5\xa1oli, kamor ga je, zaradi kazanja glasbenega interesa, vpisala mama. Po kon\xc4\x8dani gimnaziji in srednji glasbeni \xc5\xa1oli, se je odpravil v Zagreb, kjer je za\xc4\x8del \xc5\xa1tudirati matematiko. Kmalu je pa je prenehal s \xc5\xa1tudijem in se posvetil rock glasbi. Na fakulteti je spoznal Nikola Sarapo, ki je v tistem \xc4\x8dasu igral solo kitaro v takrat popularni skupini Zlatni akordi, pri kateri so sodelovala \xc5\xa1tevilna znana imena hrva\xc5\xa1ke zabavne glasbe: Josipa Lisac, Zlatko Miksi\xc4\x87, Frano Para\xc4\x87, \xc5\xbdeljko Kova\xc4\x8devi\xc4\x87, Zlatko Pejakovi\xc4\x87, Sre\xc4\x87ko Antonioni, Brane \xc5\xbdivkovi\xc4\x87, Ivan Piko Stan\xc4\x8di\xc4\x87, Rajko Dujmi\xc4\x87, ... Bo\xc5\xbei\xc4\x87 je takrat odkril skupino "Mladost", v kateri je pri\xc4\x8del igrati in se je kasneje na njegovo iniciativo preimenovala v skupino "Gre\xc5\xa1nici". Bo\xc5\xbei\xc4\x87 je o tem obdobju dejal: " To je bila odli\xc4\x8dna \xc5\xa1ola, ker smo igrali takratne plesne standarde, ki so se spogledovali tako z rock\xe2\x80\x99n\xe2\x80\x99rollom, kot z jazzom in soulom. To je bila res dobra izku\xc5\xa1nja. Zaradi moje glasbene izobrazbe sem igranje kitare hitro obvladal. Ko so me povabili v skupino, sem bil malce v zadregi, ker \xc5\xa1e nikoli nisem igral prej. Malo mi je bilo nelagodno, a sem se hitro zna\xc5\xa1el."\n_START_SECTION_\nRoboti\n_START_PARAGRAPH_\nEna izmed najpopularnej\xc5\xa1ih glasbenih skupin tistega \xc4\x8dasa so bili Roboti, katerih skladba "Mramor, kamen i \xc5\xbeeljezo" je bila ena izmed najve\xc4\x8djih rock hitov 60. let prej\xc5\xa1njega stoletja v nekdanji Jugoslaviji. Po vrnitvi z italijanske turneje so \xc4\x8dlani skupine sli\xc5\xa1ali, da v skupini Mladost igra perspektiven kitarist. "V tistem \xc4\x8dasu sem preigraval Hendrixa, najbolj skladbo \'Hey Joe\', kar je bilo publiki v\xc5\xa1e\xc4\x8d. Nekega dne pa so na na\xc5\xa1o vajo pri\xc5\xa1li Roboti in me povabili k sebi. Povabilo sem te\xc5\xbeko sprejel, ker sem dobesedno \xc5\xbeivel s skupino Gre\xc5\xa1nici. Pri njih sem stanoval, zato se mi je to zdelo kot razvez zakona. Kasneje sem pomislil, da bi to moral storiti, ker so Roboti takrat precej igrali v tujini. Stisnil sem srce in od\xc5\xa1el z njimi. V Italiji smo nastopili na festivalu, na katerem smo spoznali skupine Ten Years After, Julie Driscoll Band, Grateful Dead, ... Vse kar sem \xc5\xbeelel, da bi z Roboti do\xc5\xbeivel, sem do\xc5\xbeivel. Ko smo po koncu te turneje od\xc5\xa1li v Nem\xc4\x8dijo je pri\xc4\x8dela skupina razpadati, ker je mened\xc5\xbeer, ki nas je pripeljal tja, bankrotiral in nismo ve\xc4\x8d imeli njegove podpore in smo se mogli znajti sami. Nekateri so takrat zaradi dru\xc5\xbein od\xc5\xa1li, ostali pa smo \xc5\xa1tirje. Obdobje Robotov se je kon\xc4\x8dalo potem, ko smo kot trio igrali po ameri\xc5\xa1kih voja\xc5\xa1kih klubih po Nem\xc4\x8diji", se je spominjal Bo\xc5\xbei\xc4\x87. \xc4\x8clani skupine, ki so ostali (Bo\xc5\xbei\xc4\x87, Viktor Hromin in Rajmond Rui\xc4\x87), so se preimenovali v "The Wheels of Fire", po naslovu takrat aktualnega albuma skupine Cream.\n_START_SECTION_\nSre\xc4\x8danje z Jimijem Hendrixom\n_START_PARAGRAPH_\nLeta 1969 je skupina The Wheels of Fire gostovala v nekem klubu, v Frankfurtu, Hendrix pa je v tistem \xc4\x8dasu imel koncerte v Nem\xc4\x8diji v okviru svoje evropske turneje. Po koncertu, ko je imel nekaj dni odmora, se je Hendrix sre\xc4\x8dal s prijateljico, ki je poznala Bo\xc5\xbei\xc4\x87a in Wheels of Fire ter je stanovala v istem nadstropju hotela kot Wheels of Fire. Prek nje se je skupina spoznala s Hendrixom. V tistem \xc4\x8dasu je skupina igrala v klubu, kjer so se obi\xc4\x8dajno zbirali glasbeniki. Ko je Hendrix pri\xc5\xa1el v klub ga je publika prepoznala in zahtevala nastop. "To je bilo naklju\xc4\x8dje, da je Hendrix pri\xc5\xa1el v na\xc5\xa1 klub. Vsi glasbeniki so po nastopu \xc5\xa1li k njemu, on pa je ob\xc4\x8dudoval mojo kitaro Gibson ES-335, ker je bila dvakrat dra\xc5\xbeja od njegove." je o nastopu povedal Bo\xc5\xbei\xc4\x87. Poleg Wheels of Fire je v tistem \xc4\x8dasu v klubu igrala \xc5\xa1e neka druga skupina. Hendrix si je nato izposodil kitaro od kitarista te skupine. "To je bila kitara Fender Telecaster, Hendrix jo je vzel in zamenjal strune, nato pa smo skupaj z njim zaigrali set njegovih skladb. Na koncu so zaigrali \xc5\xa1e en blues. Publika je ves \xc4\x8das u\xc5\xbeivala, mi pa smo se v tem \xc4\x8dasu po\xc4\x8dutili kot v sedmih nebesih", se je nastopa spominjal Bo\xc5\xbei\xc4\x87. "V teh dneh dru\xc5\xbeenja nam je stalno govoril o svobodi. O svobodi mi\xc5\xa1ljenja, gibanja, ustvarjanja. Prigovarjal nam je da se preimenujemo v "Band of Gypsys".\n_START_SECTION_\nVrnitev v Zagreb\n_START_PARAGRAPH_\nPo vrnitvi iz Nem\xc4\x8dije v Zagreb se je Bo\xc5\xbei\xc4\x87 dru\xc5\xbeil z glasbeniki iz skupine Dinamiti, v kateri sta sodelovala tudi Dado Topi\xc4\x87 in Ratko Divjak. Navdu\xc5\xa1eni nad lastnim muziciranjem so Bo\xc5\xbei\xc4\x87, Topi\xc4\x87 in Divjak v zasedbo povabili \xc5\xa1e basista Dinamitov, Berta Krasni\xc4\x87a in Branimirja \xc5\xbdivkovi\xc4\x87a. Po \xc5\xa1tevilnih poskusih se je tako oblikovala skupine Time. "Dado je bil nekoliko omejen v Korni grupi, ker je bilo vse v rokah Kornelija Kova\xc4\x8da, Dado pa je imel svoje \xc5\xbeelje, ki jih ni mogel realizirati, zato je iskal skupino, kjer bi lahko te na\xc4\x8drte uresni\xc4\x8dil. Na koncu se je pojavil Vladimir Mihaljek, na\xc5\xa1 mened\xc5\xbeer, ki je bil v tem \xc4\x8dasu prvi pravi mened\xc5\xbeer v Jugoslaviji. Imel je vse potrebne veze za ta posel. V tem \xc4\x8dasu je bilo skoraj nemogo\xc4\x8de kaj posneti, on pa je vse odli\xc4\x8dno povezal in nam omogo\xc4\x8dil odli\xc4\x8dne pogoje za delo. Pridru\xc5\xbeil se nam je tudi Tihomir Pop Asanovi\xc4\x87 s svojimi orglami Hammond. Nih\xc4\x8de do takrat ni igral Hammondov tako kot on. Za\xc4\x8deli smo kot Time", se je spominjal Bo\xc5\xbei\xc4\x87. Skupina je nato posnela tri studijske albume. Albuma Time in Time II sta bila v knjigi YU 100: najbolji albumi jugoslovenske rok i pop muzike uvr\xc5\xa1\xc4\x8dena na 3. in 52. mesto. Skupina je leta 1977 razpadla._NEWLINE_V tem obdobju je Bo\xc5\xbei\xc4\x87 posnel tudi album Josipe Lisac, Dnevnik jedne ljubavi, ki je iz\xc5\xa1el leta 1973. Album je bil v knjigi YU 100: najbolji albumi jugoslovenske rok i pop muzike uvr\xc5\xa1\xc4\x8den na 9. mesto in se smatra kot eden izmed najbolj\xc5\xa1ih konceptualnih albumov zabavne glasbe v nekdanji Jugoslaviji._NEWLINE_Leta 1980 je Bo\xc5\xbei\xc4\x87 za nekaj \xc4\x8dasa nadomestil Rastka Milo\xc5\xa1eva Rasa, ki je igral v skupini Parni valjak in je moral na slu\xc5\xbeenje voja\xc5\xa1kega roka. Bo\xc5\xbei\xc4\x87 je \xc5\xbeelel \xc5\xa1e naprej ostati v skupini, vendar Hus ni bil za to._NEWLINE_V zadnjem \xc4\x8dasu igra s skupino Telephone Blues Band, s katero igra razli\xc4\x8dne zvrsti glasbe od soula do rock \'n\' rolla in bluesa._NEWLINE_Leta 2013 je s skupino Rock Masters, ki jo poleg njega \xc5\xa1e sestavljata basist Tomas Krka\xc4\x8d in bobnar Slavko Pintari\xc4\x87 Pi\xc5\xa1ta, na koncertu v Vintage Industrial baru posnel album Planet Hendrix, ki je iz\xc5\xa1el leta 2016.\n_START_SECTION_\nZasebno \xc5\xbeivljenje\n_START_PARAGRAPH_\nBo\xc5\xbei\xc4\x87 \xc5\xbeivi v Zagrebu skupaj s svojo soprogo, s katero je v zvezi \xc5\xbee od konca 60. let. Z njo ima sina, ki se ukvarja z ekonomijo, ima pa tudi dva vnuka.\n_START_SECTION_\nKitare\n_START_PARAGRAPH_\nPrvo kitaro znamke Teisco mu je v Anconi kupila teta. Nato je kupil kitaro znamke H\xc3\xb6fner. Sledilo je obdobje igranja na kitare znamke Gibson. Prva kitara znamke Gibson je bila Gibson ES-335, ki jo je za njim igral Josip Bo\xc4\x8dek, danes pa se je za njo izgubila sled. V \xc4\x8dasu, ko je igral pri Robotih, je igral na kitaro Gibson Les Paul Goldtop, ki jo je nato dal Dragi Jeli\xc4\x87u, v zameno je dobil kitaro Gibson SG, ki je kon\xc4\x8dala pri Marijanu Brki\xc4\x87u, kitaristu skupin Prljavo kazali\xc5\xa1te in Parni valjak. Zatem je Bo\xc5\xbei\xc4\x87 v Londonu kupil kitaro Gibson Les Paul Standard, ki jo hrani \xc5\xa1e danes. "V tistem \xc4\x8dasu je bilo tako, da si kitaro, ki si jo imel, prodal in kupil drugo", je o kupovanju kitar dejal Bo\xc5\xbei\xc4\x87. Po obdobju Gibsonovih modelov, je Bo\xc5\xbei\xc4\x87 za\xc4\x8del s preizku\xc5\xa1anjem Stratocasterjev. Uporabljal je tudi kitaro Fender Telecaster.\n_START_SECTION_\nNagrade in priznanja\n_START_PARAGRAPH_\nLeta 2000 je prejel nagrado Status za najbolj\xc5\xa1ega kitarista, leta 2001 pa novinarsko nagrado Stari ma\xc4\x8dak za \xc5\xbeivljenjsko delo. Leta 2004 mu je Mega Muzika podelila nagrado za najve\xc4\x8dji vpliv na elektri\xc4\x8dne kitariste v rock glasbi. Kot \xc4\x8dlan skupine Time je leta 2012 prejel nagrado Porin za \xc5\xbeivljenjsko delo, leta 2015 pa je prejel tudi nagrado Status za petdeset let delovanja.'